Pravno Shvatanje
Rok Zastarelosti Potraživanja Poslodavca Prema Zaposlenom Po Ugovoru O Zajmu ( Imenovanom Kao Ugovor O Stambenom Kreditu )
Potraživanje poslodavca prema zaposlenom iz ugovora imenovanog kao ugovor o stambenom kreditu koji ima prirodu ugovora o zajmu , predstavlja novčano potraživanje iz radnog odnosa , imajući u vidu da su bitna svojstva ugovornih strana da su u radnom odnosu zasnovanom ugovorom o radu i to poslodavac kao zajmodavac , a zaposleni kao zajmoprimac , zbog čega se ne primenjuje rok zastarelosti propisan članom 371. ZOO , već posebni rok zastarelosti iz člana 196. Zakona o radu , uz primenu odredbe člana 86. Zakona o stečaju , koja propisuje da zastarelost ne teče godinu dana od dana otvaranja stečajnog postupka .
Obrazloženje
Privredni sud u Leskovcu je dostavio Vrhovnom kasacionom sudu zahtev postupajućeg sudije za pokretanje postupka radi rešavanja spornog pravnog pitanja .
Uz zahtev su dostavljeni spisi predmeta P  66/2022 , sa naznakom da je pred Privrednim sudom u Leskovcu u toku veći broj predmeta po tužbama tužioca Stečajna masa stečajnog dužnika PZP Vranje u stečaju , protiv tuženih fizičkih lica , bivših zaposlenih , radi naplate novčanog potraživanja .
Sudija je inicirao postupak za rešavanje spornog pravnog pitanja na osnovu čl. 180. i 181. ZPP , po službenoj dužnosti , i izložio kratak prikaz utvrđenog činjeničnog stanja , razloge zbog kojih se obraća sa zahtevom i sopstveno tumačenje spornog pravnog pitanja .
Sporno je pitanje da li potraživanje poslodavca prema zaposlenom po ugovoru o stambenom kreditu zaključenom u toku trajanja radnog odnosa , zastareva u opštem roku zastarelosti propisanom Zakonom o obligacionim odnosima ili u trogodišnjem roku propisanom članom 196. Zakona o radu , te da li se primenjuju odredbe o zastoju zastarevanja iz člana 86. Zakona o stečaju .
Odredbe o zastarelosti sadržane su u opštem propisu , Zakonu o obligacionim odnosima .
Prema članu 360. ovog zakona , zastarelošću prestaje pravo zahtevati ispunjenje obaveze ; zastarelost nastupa kad protekne zakonom određeno vreme u kome je poverilac mogao zahtevati ispunjenje obaveze ; sud na zastarelost ne pazi po službenoj dužnosti , već ako se dužnik na nju pozvao .
Prema članu 361. ovog zakona , zastarelost počinje teći prvog dana posle dana kada je poverilac imao pravo da zahteva ispunjenje obaveze , ako zakonom za pojedine slučajeve nije što drugo propisano .
Prema odredbi člana 362. Zakona , zastarelost nastupa kad istekne poslednji dan zakonom određenog vremena .
Shodno članu 371. ZOO , potraživanja zastarevaju za 10 godina , ako zakonom nije određen neki drugi rok zastarelosti .
Poseban rok zastarelosti može biti propisan ovim zakonom , ali i drugim zakonima .
Članom 196. Zakona o radu je propisano da sva novčana potraživanja iz radnog odnosa zastarevaju u roku od tri godine od dana nastanka obaveze .
Za primenu posebnog roka zastarelosti propisanog članom 196. Zakona o radu , zato je bitno da li se radi o novčanom potraživanju iz radnog odnosa .
Članom 30. Zakona o radu , propisano je da se radni odnos zasniva ugovorom o radu koji zaključuju zaposleni i poslodavac .
Ugovor se smatra zaključenim kada ga potpišu zaposleni i poslodavac .
Sadržina ugovora o radu propisana je članom 33. zakona .
Prema ovoj odredbi , ugovor o radu sadrži :
1. naziv i sedište poslodavca ;
2. lično ime zaposlenog , mesto prebivališta , odnosno boravišta zaposlenog ;
3. vrstu i stepen stručne spreme , odnosno obrazovanje zaposlenog koji je uslov za obavljanje poslova za koje se zaključuje ugovor o radu ;
4. naziv i opis poslova koje zaposleni treba da obavlja ;
5. mesto rada ;
6. vrstu radnog odnosa ( na neodređeno ili određeno vreme ) ;
7. trajanje ugovora o radu na određeno vreme i osnov za zasnivanje radnog odnosa na određeno vreme ;
8. dan početka rada ;
9. radno vreme ( puno , nepuno ili skraćeno ) ;
10. novčani iznos osnovne zarade na dan zaključenja ugovora o radu ;
11. elemente za utvrđivanje osnovne zarade , radnog učinka , naknade zarade , uvećane zarade i druga primanja zaposlenog ;
12. rokove za isplatu zarade i drugih primanja na koja zaposleni ima pravo ;
13. trajanje dnevnog i nedeljnog radnog vremena .
Prema stavu 2. istog člana , ugovor ne mora da sadrži elemente iz stava 1. tačka 11-13 ovog člana , ako su oni utvrđeni zakonom , kolektivnim ugovorom , pravilnikom o radu ili drugim aktom poslodavca u skladu sa zakonom , u kom slučaju u ugovoru mora da se naznači akt kojim su ta prava utvrđena u momentu zaključenja ugovora o radu .
Na prava i obaveze koji nisu utvrđeni ugovorom o radu primenjuju se odgovarajuće odredbe zakona i opšteg akta .
Iz zakonske odredbe o sadržini ugovora o radu , proizlazi da su obaveze zaposlenog prema poslodavcu nenovčane prirode i da poslodavac prema zaposlenom ima nenovčana potraživanja .
Zaposleni prema poslodavcu ima novčana potraživanja koja se odnose na isplatu zarade i drugih primanja na koja ima pravo .
Međutim , bez obzira što su prema zakonskoj sadržini ugovora o radu , potraživanja poslodavca nenovčane prirode , a potraživanja zaposlenog novčane prirode , zakonom nije isključena mogućnost da se između poslodavca i zaposlenog između kojih je radni odnos zasnovan ugovorom o radu , zaključe i drugi ugovori po kojima je bitno njihovo svojstvo poslodavca i zaposlenog , iz kojih mogu proizaći novčana potraživanja i na strani poslodavca .
Ugovor imenovan kao ugovor o stambenom kreditu , zaključen je na osnovu Pravilnika o raspolaganju i korišćenju stambenih sredstava zaposlenih kod poslodavca .
Pravilnikom su propisani raspolaganje i korišćenje stambenih sredstava u okviru preduzeća poslodavca .
Predviđeno je za koje namene se koriste stambena sredstva , pod kojim uslovima i prema kojim kriterijumima .
Iz samog ugovora o stambenom kreditu proizlazi da je predmet ugovora - namenski zajam zaposlenom u rešavanju adaptacije stambenog prostora .
Iz toga sledi da je zajmodavac - poslodavac , a da je zajmoprimac - zaposleni .
Pored uslova o roku otplate zajma , primeni fiksne kamatne stope i visini mesečnog anuiteta , te početka roka otplate zajma , ugovorom je predviđeno da zaključenjem ugovora zajmoprimac ovlašćuje zajmodavca da iznose mesečnih rata iz člana 3. ugovora naplaćuje svakog meseca odbijanjem odgovarajućeg novčanog iznosa od zarade zajmoprimca .
Članom 8. istog ugovora , predviđeno je da jedan od razloga jednostranog raskida ugovora , raskid radnog odnosa kod zajmodavca .
Iz tih odredbi proizlazi da su svojstva ugovornih strana bitna za zasnivanje ugovornog odnosa po Ugovoru o stambenom kreditu , odnosno zajmu , te da prestanak svojstva zaposlenog , raskidom radnog odnosa , predstavlja osnov za jednostrani otkaz predmetnog ugovora što dovodi do dospelosti svih neizmirenih obaveza .
S obzirom na te okolnosti , može se zaključiti da se radi o novčanom potraživanju iz radnog odnosa , odnosno u vezi radnog odnosa , zbog čega se primenjuje posebni rok zastarelosti predviđen članom 196.
Zakona o radu , uz primenu odredbe člana 86. Zakona o stečaju koja propisuje da zastarelost ne teče godinu dana od dana otvaranja stečajnog postupka .
( Pravno shvatanje usvojeno na sednici Građanskog odeljenja Vrhovnog kasacionog suda održanoj 5. 7. 2022. godine )